**A Magyar Vakok és Gyengénlátók Országos Szövetségének elnöksége 2022-ben, a Vakok és Gyengénlátók Hermina Egyesületének felterjesztése alapján Borai Botondnénak, a Vakok és Gyengénlátók Hermina Egyesülete nyugalmazott titkárságvezetőjének, az egyesületben 37 éven át tanúsított áldozatos munkájáért; Louis Braille emlékérmet adományoz.**

**Borai Botondné (Kati)**

1983 és 2020 között munkájával, szakértelmével és tapasztalatával egyaránt hozzájárult a látássérült emberek sikeres érdekképviseletének megvalósításához.

1983-ban kezdte pályafutását a Budapest és Pest megyei szervezet munkavállalójaként.

Harminchét éven keresztül, töretlen lelkesedéssel végzett munkája során az Országos szövetség ügyeinek intézését, valamint a tagok által felmerülő problémák megoldását is hivatásának tekintette.

A Vakok és Gyengénlátók Hermina Egyesületének 2005. évi megalakulásában fontos szerep hárult rá, a kezdetektől Ő töltötte be a titkárságvezetői pozíciót. Ennek keretében többek között a Szakosztályok és Kulturális csoportok működését támogatta és koordinálta, mindvégig a látássérült emberek érdekeit képviselte, problémáik megoldását segítette.

Kati főbb tevékenységei közé tartoztak:

a kulturális rendezvények megszervezése, lebonyolítása, mint például a Braille írás-olvasás verseny és a játék a pontokkal verseny;

kiharcolta, hogy a Vakok kertjében önkéntes felügyelők kíséretében fogadják a pihenni vágyókat, a hivatalos nyitvatartásiidőn kívül is;

létrehozta a Hermina Karácsonyt, ahol megvendégelték, és műsorokkal, előadásokkal, színdarabokkal köszöntötték a szakosztályok vezetőit, az egyesület munkáját segítő támogatókat, valamint a meghívott tagokat.

Kati a mai napig részt vesz a Turista Szakosztály programjain, ahol kísérőként és jóbarátként is bárki megtalálhatja Őt. Ahogy rég, úgy ma is számíthatunk rá, segítségnyújtásban és tanácsadásban ugyanúgy.

37 éves, odaadó munkáját követően, Kati 2020 augusztusában nyugdíjba vonult, de sokunkban meghagyta emlékét a Vakok és Gyengénlátók Hermina Egyesületének volt titkárságvezetőjeként, mindenki Katijaként.